16 Ka morago ba tloga Elima+ gomme mafelelong setšhaba ka moka sa bana ba Isiraele sa fihla lešokeng la Sini+ leo le lego magareng ga Elima le Sinai, sa fihla moo ka letšatši la lesomehlano la kgwedi ya bobedi ya ka morago ga ge ba tšwile nageng ya Egipita. 2 Setšhaba ka moka sa bana ba Isiraele sa ngongoregela Moshe le Arone lešokeng.+ 3 Bana ba Isiraele ba re go bona: “Go kaone ge nkabe re ile ra bolawa+ ke seatla sa Jehofa kua nageng ya Egipita ge re be re dutše pele ga dipitša tša nama,+ re eja senkgwa re khora, gobane le re tlišitše mo lešokeng gore le tle le bolaye phuthego ye ka moka ka tlala.”+ 4 Ke moka Jehofa a re go Moshe: “Bjale ke le nešetša senkgwa go tšwa magodimong;+ setšhaba se tšwe, gomme letšatši le letšatši yo mongwe le yo mongwe a itopele se se mo lekanego,+ e le gore ke ba leke ke bone ge e ba ba tla sepela ka molao wa ka goba go se bjalo.+ 5 Ka letšatši la botshelela+ ba apee seo ba tlago go ba ba se topile, e be tekanyo yeo e lego gabedi go feta yeo ba tlwaetšego go e topa letšatši le letšatši.”+ 6 Ka gona Moshe le Arone ba botša bana ba Isiraele ka moka ba re: “Mantšiboa le tla tseba gore Jehofa ke yena a le ntšhitšego nageng ya Egipita.+ 7 Mesong le tla bona letago la Jehofa,+ ka gobane o kwele ge le ngongorega ka yena Jehofa. Rena re bomang le ka ngongoregago ka rena?” 8 Moshe a tšwela pele a re: “Mantšiboa Jehofa o tla le nea nama gore le je gomme mesong a le nea senkgwa gore le je le khore, ka gobane Jehofa o kwele dingongorego tša lena tšeo le mo ngongoregelago ka tšona. Rena re bomang? Ga le ngongorege ka rena eupša le ngongorega ka Jehofa.”+ 9 Moshe a iša pele a re go Arone: “Botša setšhaba ka moka sa bana ba Isiraele o re: ‘Batamelang pele ga Jehofa gobane o kwele dingongorego tša lena.’”+ 10 Ke moka ya re gateetee ge Arone a boletše le setšhaba ka moka sa bana ba Isiraele, sa retologa sa lebelela thoko ya lešokeng gomme letago la Jehofa la bonagala lerung.+ 11 Jehofa a buša a bolela le Moshe a re: 12 “Ke kwele dingongorego tša bana ba Isiraele.+ Bolela le bona o re: ‘Mantšiboa pele leswiswi le swara* le tla ja nama gomme mesong la khora senkgwa;+ ke moo le tlago go tseba gore ke nna Jehofa Modimo wa lena.’”+ 13 Ya re e le mantšiboa dikhwiri+ tša tšwelela tša tlala mešašeng, gomme mesong phoka e be e apešitše gohle go dikologa mešaša.+ 14 Mafelelong phoka yeo e apešitšego fase ya tloga gomme mo fase fao lešokeng go be go na le mafoforana a manyenyane,+ e le a masesanyane go etša šobane+ yeo e welego godimo ga lefase. 15 Ge bana ba Isiraele ba di bona, ba botšišana ba re: “Ke eng tše?” Ka gobane ba be ba sa di tsebe. Ka gona Moshe a re go bona: “Ke senkgwa seo Jehofa a le neilego sona gore e be dijo tša lena.+ 16 Lentšu la Jehofa le laetše la re: ‘Yo mongwe le yo mongwe wa lena a tope se se lekanego mpa ya gagwe. Le tšeele motho yo mongwe le yo mongwe tekanyo yeo e ka tlalago sebjana sa dilithara tše pedi,+ go ya le ka palo ya batho bao yo mongwe le yo mongwe wa lena a nago le bona tenteng ya gagwe.’” 17 Bana ba Isiraele ba dira bjalo; ba ya ba se topa, ba bangwe ba topa se sentši gomme ba bangwe ba topa se senyenyane. 18 Ge ba be ba se ela ka sebjana sa dilithara tše pedi, yo a bego a topile se sentši o be a sa fetiše tekanyo gomme yo a bego a topile se senyenyane o be a sa hlaetše.+ Yo mongwe le yo mongwe o be a topile se se lekanego mpa ya gagwe. 19 Ke moka Moshe a re go bona: “Go se be le yo a šadišago selo go fihla mesong.”+ 20 Eupša ba se theetše Moshe. Ge batho ba bangwe ba be ba šadiša se sengwe sa sona go fihla mesong, se be se etšwa diboko gomme sa nkga,+ moo Moshe a ilego a ba galefela.+ 21 Ba be ba se topa mesong+ e mengwe le e mengwe, yo mongwe le yo mongwe a topa se se lekanego mpa ya gagwe. Ge letšatši le fiša se be se tologa. 22 Ka letšatši la botshelela ba be ba topa tekanyo yeo e lego gabedi ya senkgwa,+ ba topela motho o tee senkgwa sa go tlala dibjana tše pedi tšeo se sengwe le se sengwe sa tšona e lego sa bogolo bja dilithara tše pedi. Ka gona dikgošana ka moka tša setšhaba tša tla tša begela Moshe taba ye. 23 Ke moka a re go tšona: “Ke sona seo Jehofa a se boletšego. Gosasa go tla gopolwa sabatha e kgethwa ya Jehofa.+ Seo le ka se apeago, se apeeng, seo le ka se fufutšago, se fufutšeng.+ Sohle seo se šetšego le ipolokeleng sona gomme le se loteng go fihlela mesong.” 24 Ka gona ba se boloka go fihlela mesong, feela bjalo ka ge Moshe a laetše; sa se nkge le gona sa se tšwe diboko.+ 25 Ke moka Moshe a re: “Ejang senkgwa seo lehono ka gobane lehono ke sabatha+ ya Jehofa. Lehono le ka se se hwetše kua nageng. 26 Se topeng ka matšatši a tshelelago, eupša ka letšatši la bošupa ke sabatha.+ Ka letšatši leo se ka se be gona.” 27 Lega go le bjalo, ka letšatši la bošupa batho ba bangwe ba tšwa ba re ba yo se topa eupša ba se hwetše selo. 28 Ka gona Jehofa a re go Moshe: “Le tla gana go boloka ditaelo tša ka le melao ya ka go fihla neng?+ 29 Elang hloko gore Jehofa o le file sabatha.+ Ke ka baka leo a le neago senkgwa sa matšatši a mabedi ka letšatši la botshelela. Yo mongwe le yo mongwe a dule ka gae.+ Ka letšatši la bošupa go se be le motho yo a tšwago mo a dulago gona.” 30 Setšhaba sa boloka sabatha ka letšatši la bošupa.+ 31 Ba ntlo ya Isiraele ba se reela leina ba re ke “manna.” A be a etša pewana e tšhweu, gomme tatso ya ona e le bjalo ka dinkgwa tše di nago le dinose.+ 32 Ke moka Moshe a re: “Lentšu la Jehofa le laetše la re: ‘A tlatšeng sebjana sa dilithara tše pedi le a bolokele meloko ka moka ya lena yeo e tlago go tla,+ e le gore e bone senkgwa seo ke le diretšego sona lešokeng ge ke be ke le ntšha nageng ya Egipita.’”+ 33 Ka gona Moshe a re go Arone: “Tšea pitšana gomme o tšhele manna a go tlala sebjana sa dilithara tše pedi, o se bee pele ga Jehofa e le seo se tlago go lotwa go iša melokong ka moka ya lena yeo e tlago go tla.”+ 34 Arone a se bea pele ga Bohlatse*+ se le bjalo ka selo seo se swanetšego go lotwa, feela bjalo ka ge Jehofa a laetše Moshe. 35 Bana ba Isiraele ba jele manna nywaga e masomenne+ go fihlela ba goroga nageng yeo go agilwego go yona.+ Ba jele manna go fihlela ba goroga mollwaneng wa naga ya Kanana.+ 36 Sebjana seo sa dilithara tše pedi se tsena ga lesome ka serotong.*